ธปท.เล็งคุมกู้เงินออนไลน์
ธปท.เชิญนายแบงก์หารือแนวทางการกำกับธุรกิจระดมทุนออนไลน์
29 ต.ค. 2565

ธปท.เชิญนายแบงก์หารือแนวทางการกำกับธุรกิจระดมทุนออนไลน์
นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า ในเร็วๆ นี้ ธปท.จะเชิญซีอีโอของธนาคารพาณิชย์มารับฟังความเห็น เรื่องแนวทางการกำกับและดูแลการระดมเงินทุนผ่านระบบออนไลน์ (คราวด์ฟันดิ้งหรือโซเชียลฟันดิ้ง) หรือการให้สินเชื่อออนไลน์ (คราวด์แลนดิ้ง) โดยคราวด์ฟันดิ้งนั้น ขณะนี้อยู่ในการดูแลของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
“ภาวะการเงินที่จะเปลี่ยนไป ทำให้ ธปท.ต้องเตรียมรับมือกับการระดมทุนในรูปแบบใหม่ๆ” นางทองอุไร กล่าว
นางทองอุไร กล่าวว่า ขณะนี้ ธปท.อยู่ระหว่างปรับปรุงแผนพัฒนาระบบระยะที่ 3 ที่จะนำมาบังคับใช้ในช่วงปี 2558-2562 เพื่อพัฒนาระบบสถาบันการเงินไทยให้แข่งขันได้ สามารถสนองความต้องการที่หลากหลายขึ้นด้วยราคาที่เป็นธรรมและไม่บิดเบือน และสนับสนุนการเชื่อมโยงการค้าการลงทุนในภูมิภาค แต่ยังมีเสถียรภาพดีตามเป้าหมายที่ต้องการเกิดการแข่งขัน ประชาชนเข้าถึงบริการ มีการเชื่อมโยง แต่ยั่งยืน
ที่สำคัญแนวทางการพัฒนาและกำกับดูแลสถาบันการเงินต้องให้เท่าทันเหมาะสมกับสภาพแวดล้อมทางการเงินที่เปลี่ยนแปลงไป และมีช่องทางการบริการที่หลากหลายมากขึ้นในยุคนี้ รวมถึงแนวโน้มหรือพฤติกรรมความนิยมของผู้บริโภคที่จะมีในอนาคตด้วย ซึ่งแนวโน้มการให้บริการทางการเงินของไทยในระยะต่อไปน่าจะมีการพัฒนาการบริการทางดิจิทัลและอีเพย์เมนต์ที่สนับสนุนอี-บิซิเนส รวมทั้ง อี-โกเวอเมนต์ ที่ต่อไปอาจจะเห็นการเชื่อมโยงการเปิดบัญชีธนาคารกับบัตรประชาชน หรือใช้เบอร์โทรศัพท์มือถือ 1 เบอร์ต่อ 1 บัญชีธนาคาร เป็นต้น
ก่อนหน้านี้ ธนาคารกสิกรไทยได้ร่วมพัฒนาระบบรับชำระเงินให้เอซิโอลา ซึ่งเป็นองค์กรระดมทุนผ่านคราวด์ฟันดิ้ง เพื่อศิลปินแห่งแรกในเมืองไทยอำนวยความสะดวกในการชำระเงินทุกช่องทาง รวมทั้งเป็นคนกลางที่ดูแลกฎเกณฑ์กติกาในการระดมทุน เพื่อดูแลประโยชน์ให้แก่ศิลปินที่ระดมทุนผ่าน คราวด์ฟันดิ้ง และประชาชนที่สนับสนุนเงินทุน ทั้งนี้รูปแบบการระดมทุนในลักษณะนี้กำลังได้รับความนิยมอย่างมากในต่างประเทศ ซึ่งในครั้งนี้ถือเป็นการนำร่องที่อาจขยายไปในธุรกิจเอสเอ็มอีต่อไป